חוק המהנדסים והאדריכלים (תיקון מס' 9), התשע"ח-2018
הצעת חוק פרטית, הכנסת ה-20
פורסם: ספר החוקים, חוברת 2698, עמ' 225, 2018-03-11T00:00:00+02:00
החוק התקבל בקריאה השנייה והשלישית ביום י"ח באדר התשע"ח (5 במרס 2018), והוא מתקן את חוק המהנדסים והאדריכלים, התשי"ח–1958, במספר נושאים עיקריים:
•	ביטול הרישום האוטומטי שנקבע לבוגרי הטכניון וקביעת הסדר זהה לבוגרי כל מוסדות הלימוד באדריכלות המוכרים על ידי המועצה להשכלה גבוהה, המבקשים להירשם בפנקס המהנדסים והאדריכלים. הזכאות להירשם בפנקס כאמור תהיה לכל בעל תואר ראשון לפחות באחד מענפי האדריכלות או אדריכלות נוף.
•	הסמכת רשם המהנדסים והאדריכלים במשרד העבודה, הרווחה והשירותים החברתיים לנהל את פנקס המהנדסים והאדריכלים באופן שיאפשר רישום בפנקס גם לפי מדור ולא רק לפי ענף, כך יהא רשאי שר העבודה, הרווחה והשירותים החברתיים (להלן – שר העבודה) לתת רישיון מהנדס או אדריכל בציון ענף או מדור ההנדסה או האדריכלות.
•	החלפת המונח "תקופת עבודה" הנדרשת לצורך קבלת רישיון ב"תקופת התמחות", וכן הכרה בתקופת התמחות שהתקיימה לפני סיום הלימודים, בהתאם למודל הקבוע בחוק.
•	הוספת הוראה לפיה שינוי התנאים למתן רישיון בתקנות, לא יחול על סטודנטים שהתחילו בהתמחותם. אם שינוי התנאים כאמור יכלול גם הארכה של תקופת ההתמחות, הארכה זו לא תחול על מי שהחל בלימודיו, ובלבד שסיים את לימודיו בתוך 6 שנים.
•	פטור מאגרה שנתית בשנה שבה מהנדס רשוי או אדריכל רשוי קיבל לראשונה את רישיונו אחרי חודש יוני.
•	הסמכת שר העבודה לתת רישיון זמני לשנה אחת, עם אפשרות להארכה לשנה נוספת, למהנדס או לאדריכל ממדינת חוץ (להלן – מומחה זר) לצורך תכנון מיזם שעלותו למעלה מ-500 מיליון דולר. הרישיון הזמני למומחה הזר יינתן אם התקיימו מספר תנאים מצטברים: הוא רשום בפנקס המהנדסים והאדריכלים; הוא רשאי לתכנן או לבצע במדינת החוץ את המיזם שלשם תכנונו הוא הוזמן; הוא הוכר כמומחה ובעל שם בתחומו והוא  ביצע או תכנן מיזם דומה למיזם שלשם תכנונו או ביצועו הוא הוזמן לישראל. 
לצד המומחה הזר יפעל מהנדס רשוי או אדריכל רשוי, לפי העניין, שילווה את המומחה הזר בכל הנוגע לעמידתו בדין הישראלי (להלן – המלווה). נדרשה חתימתו המומחה הזר על אישור תכנית לפי הדין הישראלי, יחתום המלווה לצד חתימתו של המומחה הזר. אולם אין בחתימתו האמורה של המלווה כדי לפגוע בזכויות המומחה הזר לפי חוק זכות יוצרים, התשס"ח-2007, ככל שיש לו זכויות כאלה.